自豫章至南山月下望廬山
作者：釋德洪
朝代：宋

paragraphs: 扁舟秋晚離南浦，片席揺風望新渚。
揚瀾大浪晴拍天，南山窈窕開蓮宇。
倒檣散策一登臨，便擬掩關深處住。
吾生飽食隨東南，去亦無求住無取。
江山得意且題詩，從游況復皆真侶。
青燈灼灼夜窗深，對牀卧聽風甌語。
忽驚憂患一笑空，便覺此生真逆旅。
隔岸廬山金碧開，月明尚記曾游處。
何當乘興更一游，興闌却向鍾山去。